| Dólar de prata do quinto centenariode Cristovo Colón |
| --- |
|  |
| A/: Cristovo Colón de corpo enteiro, con estandarte e pergamiño nas mans; un globo terráqueo e ao fondo tres barcos de vela. Data e marcas de ceca e de gravador (JM). 
Lendas: LIBERTY / COLUMBUS QUINCENTENARY / IN GOD WE TRUST | R/: A nao Santa María navegando cara á dereita e o transbordador espacial Discovery combinados, coa Terra e unha estrela ao fondo. Marca de gravador (TDR).
Lendas: UNITED STATES OF AMERICA / ONE DOLLAR / E PLURIBUS UNUM / 1492 - 1992 |
| * **Valor**: 1 dólar.
* **Gravador**: John M. Mercanti (anv.) e Thomas D. Rogers (rev.).
* **Datas de emisión**: 1992
* **Ceca**: *US Mint*: Cecas de Filadelfia (P) e de Denver (D).
* **Tiraxe**: 492.190 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata do quinto centenario de Cristovo Colón** é unha moeda conmemorativa, non circulante, emitida pola Casa da Moeda dos Estados Unidos en 1992 e cuñada polas Casas da Moeda de Filadelfia e de Denver.

Esta moeda dun dólar foi autorizada pola Lei 102-281, do 13 de maio de 1992, pola que se dispuxo a emisión dunha serie de moedas en homenaxe a Cristovo Colón, en conmemoración do seu 500 aniversario da descuberta de América.

Xunto coa moeda dun dólar de prata, as moedas que completan a serie conmemorativa ao abeiro da mesma lei son a de cinco dólares de ouro e a de medio dólar, de cobre revestido con níquel.

Deseño
------

No anverso da moeda, deseñado e gravado polo gravador da *US Mint* John M. Mercanti, represéntase un retrato de corpo enteiro de Cristovo Colón, cun estandarte na man dereita e un pergamiño na esquerda, xunto a un globo terráqueo situado nun pedestal á súa esquerda; ao fondo, tres barcos de vela. A lenda alusiva ao feito conmemorado é COLUMBUS QUINCENTENARY, completada cos lemas IN GOD WE TRUST ("En Deus confiamos") e LIBERTY ("Liberdade"), característicos das moedas estadounidenses, e a data de emisión da moeda.

Pola súa banda, o reverso, obra de Thomas D. Rogers, reproduce unha composición da nao Santa María e o transbordador espacial Discovery, coa Terra e unha estrela ao fondo. Este motivo do reverso está rodeado polas lendas alusiva ao nome do país e ao valor facial da moeda, así como o lema E PLURIBUS UNUM. A dobre data 1492 - 1992 alude ao mesmo tempo ao quinto centenario conmemorado e ao ano de emisión da moeda.

Produción e comercialización
----------------------------

A lei que autorizou a emisión deste dólar conmemorativo prevía unha tiraxe máxina de catro millóns de exemplares. A moeda produciuse na Casa da Moeda de Denver na súa versión estándar, en tanto que a Casa da Moeda de Filadelfia se encargou da cuñaxe das moedas con acabamento especial (*proof*). A moeda foi presentada e posta ao dispor do público o día 28 de agosto de 1992.

A súa produción foi de 106.949 moedas na súa condición estándar e 385.241 en versión *proof*, o que fai un total de 492.190 exemplares.

A moeda comercializouse aos prezos de 28 dólares en condición estándar e 31 en *versión proof*. Consonte a lei que autorizou esta emisión, os beneficios acadados coa súa comercialización foron destinados á *Christopher Columbus Fellowship Foundation*, para o fomento da investigación, o estudo e o traballo dedicado á consecución de novos descubrimentos en beneficio da humanidade.

Notas
-----

1. 1 2 3  "Public Law 102-281 - MAY 13, 1992. TITLE IV". *Govinfo.gov*
2. 1 2 3 4 5 6  "Christopher Columbus Quincentenary Dollar". *United States Mint*.
3. 1 2  "Historical Commemorative Coin Sales Figures: 1992 Christopher Columbus Quincentenary". *United States Mint*.
4. 1 2 3 4 5 6 7  "1 Dollar Columbus Quincentenary". *Numista.com*

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "1992 Columbus Silver Dollar" (*ModernCommemoratives.com*)